चरणसिंह ते नरसिंह देव जम्वाल डोगरी साहित्य लेई आशा दियां जोतां बनियै चमके हे पर चरणसिंह दी कम उमरी च बे मौकी मौत, डोगरी कविता दे इक बड़े गै प्रतिभा ते निश्ठा भरोचे दिये गी स्हाली गेई ते नरसिंहदेव जम्वाल दी साहित्य-सिरजना दी ज्योति इक कोला मतियें दिशाएं च खिल्लरने करियै इक गूह्‌ड़ी मार्मक लोऽ बनने कोला थि’ड़की गेई। नरसिंह देव जम्वाल ने कवितां लिखियां, नाटक लिखे, उपन्यास ते लेख लिखे-जेह्‌दे करी सिरजन दा बुआल बिस्तर च बिक्खरी गेआ। कुसै ऊंचाई गदी नोईं छूही सकेआ। “नमीं कविता नमें रस्ते” नां दे कविता संग्रैह च किश कवितां माड़ियां नेईं पर “शमा जलै की धड़की-धड़की” दियां गजलां काफी हलकियां न। वेद दीप दियें गजलें जां रामलाल शर्मा हुन्दियें श्रेशठ गजलें कन्नै इ’नेंगी रक्खो तां इन्दा हल्कापन शिल्प, कल्पना ते अनुभूति दी गहराई सभनें चीज़ें च साफ लब्भन लगदा ऐ। पर “कोरज” दियां किश कवितां बड़ियां सबल, सुन्दर ते भाव भरोचियां न। इन्दे च किश बिम्ब ते विचार बी नमें ते सजरे न। चरणसिंह दी कविता दी खूबी ऐ अनुभूति दि गैह्‌राई ते अनुभूति गी कविता च तुआरने च ईमानदारी। चरणसिंह दा कविता-संसार बड़ा लौह्‌का नेहा कैन्वास ऐ- मेदें नां-उम्मीदें च भरोचा, प्यार ते प्यार दी पीड़ा भरोचा, प्रकृति दे सुन्दर द्रिश्शें भरोचा ते जीवन-मौती दे सोआलें भरोचा, पर एह्‌दे रंग बड़े गूहड़े ते प्यारे न, शैली च नमांपन ऐ, ते सिरजन दियें लैह्‌रे दा संगीत सुहाना ऐ। “जोत” दे बाद दियें किस कविताएं च भावना कन्नै बौद्धक तत्व दी पुट पयारी ऐ ते कवि दी प्रौढ़ता दी परिचायक ऐ।